מריון דונובן

מריון או'בריאן דונובן (באנגלית: Marion Donovan; 15 באוקטובר 1917 - 4 בנובמבר 1998) הייתה ממציאה ויזמית אמריקאית. היא רשמה 20 פטנטים על המצאותיה ובשנת 2015 זכתה להיכלל בהיכל התהילה הלאומי לממציאים.<ref name=":2"></ref><ref name=":0"></ref> המצאתה הבולטת ביותר היא יצירת חיתול עמיד במים שהיה דגם מוקדם לחיתולים החד-פעמיים.
== קורות חיים ==
מריון דונובן נולדה ב-15 באוקטובר 1917 בסאות' בנד אינדיאנה.<ref name=":1"></ref> אביה שהמציא מחרטה תעשייתית וניהל יחד עם אחיו התאום את בית החרושת לייצור למחרטות, סאות' בנד ליית' וורקס (South Bend Lathe Works), גידל אותה מאז שאימה נפטרה כשהייתה בת שבע.<ref name=":0" /><ref name=":1" /> דונובן בילתה שעות רבות בבית החרושת אחרי שעות הלימודים ואביה, כמהנדס וחדשן בעצמו, עודד אותה לחדשנות מגיל צעיר.<ref name=":0" /> עוד כשלמדה בבית ספר יסודי, יצרה בסיוע אביה, אבקת ניקוי שיניים מסוג חדש.<ref name=":0" />

בשנת 1939 קיבלה דונובן תואר ראשון באנגלית מרוזמונט קולג' בפנסילבניה. בשנת 1958 קיבלה את התואר השני באדריכלות מאוניברסיטת ייל, שם הייתה אחת משלוש נשים במחזורה.<ref name=":1" />

לאחר קבלת התואר הראשון, עבדה דונובן שנים אחדות כעוזרת עריכה מדור היופי במגזין "ווג" בניו יורק, עד שעזבה את עבודתה על מנת להקים משפחה ועברה לווסטפורט, קונטיקט.<ref></ref> ב-1942 נישאה דונובן לג'יימס פ' דונובן, ונולדו לה שלושה ילדים. מאוחר יותר, ב־1981 נישאה לג'ון פ' באטלר.<ref name=":1" />

== המצאות ==
כשנולדו ילדיה, נתקלה מריון בבעיה מתסכלת, והיא האמינה שבעיה זו משותפת לאימהות רבות. בזמנו חיתולים היו עשויים מבד ולכן, כשהתינוקות עשו את צורכיהם בזמן שישנו, התלכלכו גם בגדיהם וגם המצעים שלהם. דונובן החליטה להתמודד בעצמה עם אי-הנוחות הגדולה שזיהתה. היא ניסתה ליצור חיתול עמיד למים שישמש אימהות וימנע מהמצעים להתלכלך. לאחר יצירת אבות טיפוס רבים באמצעות וילונות מקלחת, היא הגיעה לבסוף ל"בואטר" (Boater) שנתפר מבד מצנח מניילון על מנת לצמצם את בעיית תפרחות העור שהטרידה אותה בגרסאות האחרות שיצרה. כדי למנוע את בעיית דקירות התינוקות או אימהותיהם בזמן ההחתלה, היא החליפה את סיכות הביטחון ששימשו בחיתולים המסורתיים, ברצועות פלסטיק. מכיוון שאף יצרן לא היה מעוניין במוצר שלה, היא החליטה לייצרו בעצמה.<ref name=":0" /> ב-1949 הוצג ה"בואטר" לראשונה בחנות הכולבו "סאקס פיפת' אווניו" בניו יורק והפך מייד להצלחה. בשנת 1951 הוענקו לה ארבעה פטנטים על ה"בואטר" ומאוחר יותר באותה השנה מכרה את זכויותיה עליו ל"קקו קורפוריישן" (Keko Corporation) תמורת מיליון דולר.<ref name=":1" />

מטרתה הבאה של דונובן הייתה ייצור חיתולים חד-פעמיים. ליצירת אב טיפוס, היא השתמשה בהרכב נייר מיוחד, בעל יכולת ספיגה גבוהה ועם זאת בעל יכולת הרחקת לחות מעור התינוק, למניעת תפרחות עור.<ref name=":0" /> על אף שמעולם לא הצליחה למצוא את היצרן המתאים, בעיקר בגלל סקסיזם, ההמצאה שהובילה לבסוף ליצירת החיתולים החד פעמיים שחברת "פרוקטר אנד גמבל" הציגה לראשונה בארצות בשנת 1961, נזקפת לזכותה.<ref name=":0" />

כבר בגיל צעיר הוחדרה במריון דונובן רוח החדשנות. היא הייתה ממציאה שהציעה פתרונות פרקטיים רבים ואף תכננה את ביתה בעצמה. בין המצאותיה - קולב קומפקטי שמשמש לתליית שלושים פרטי לבוש, ה"ביג האנגאפ" (“Big Hangup”), סבוניה שהנוזלים בה מתנקזים לכיור וה"זיפיטי-דו" ("Zippity-Do"), מיתר אלסטי שמתחבר לרוכסן בגב השמלה מעבר לכתף ומאפשר ללובשת השמלה לרכוס את הרוכסן בגב השמלה בעצמה. מוצר נוסף שהמציאה הוא ה"דנטאלופ" ("DentaLoop"), אביזר לניקוי שיניים באמצעות חוט דנטאלי שייצרה ושיווקה בעצמה.

דונובן מתה ב-4 בנובמבר 1998 בגיל 81 בבית החולים לנוקס היל במנהטן, ניו יורק.<ref></ref>

ב-15 במרץ 2018 הוצגה דונובן בפרק של התוכנית האירוח הקומית-סאטירית "הדיילי שואו".<ref></ref>

== מחוות והכרות ==
בשנת 2015 נבחרה דונובן להיכל התהילה הלאומי לממציאים ותמונתה תלויה על קיר היכל התהילה.<ref name=":2" />

== הערות שוליים ==

קטגוריה:ממציאות אמריקאיות
קטגוריה:יזמות אמריקאיות
קטגוריה:ממציאים אמריקאים
קטגוריה:יזמים אמריקאים
קטגוריה:בוגרי מכללת רוזמונט
קטגוריה:בוגרות אוניברסיטת ייל
קטגוריה:בוגרי אוניברסיטת ייל
קטגוריה:קונטיקט: אישים
קטגוריה:נשים זוכות פרסים
קטגוריה:אמריקאיות שנולדו ב-1917
קטגוריה:אמריקאים שנולדו ב-1917
קטגוריה:אמריקאיות שנפטרו ב-1998
קטגוריה:אמריקאים שנפטרו ב-1998